
Бүген Татарстан Республикасы Президенты Рөстәм Миңнеханов республиканың муниципаль берәмлекләре вәкилләренә коммуналь техника ачкычларын тапшырды. Техника урам-юл челтәрен карап тоту өчен билгеләнгән.

Чара «Казан» халыкара ат спорты комплексы каршындагы мәйданда узды, анда «Татарстан Республикасы Муниципаль берәмлекләр советы» ассоциациясе рәисе Әгъзам Гобәйдуллин, Татарстан Республикасы төзелеш, архитектура һәм ТКХ министры Марат Айзатуллин, муниципаль берәмлекләр башлыклары, юнәлеш министрлыклары вәкилләре катнашты.

69 берәмлек коммуналь техника ачкычлары 41 муниципаль берәмлек башлыкларына тапшырылды.

Бу – МТЗ 82.1, 3 AMT 1000 төягече, 33 «Амкодор» фронталь төягече, 17 ГС 14.02 автогрейдеры.

Барлык машиналарда да ГЛОНАСС системасы урнаштырылган.

Татарстан Республикасы Президенты Рөстәм Миңнеханов Яңа ел алдыннан һәм муниципаль берәмлекләр съезды алдыннан файдалы һәм яхшы эшләр кылу традициясе барлыгын искә төшерде. «69 берәмлек техника районнарга җибәреләчәк. Безнең муниципалитетлар өчен яңа ел бәйрәме – ул һәрвакыт икеләтә йөкләнеш, чөнки юлларны чистартып торырга, йортларны җылылык, газ белән өзлексез тәэмин итәргә кирәк. Яңа коммуналь техника Яңа елда ук үз бурычларын үтәячәк», - диде Татарстан Президенты.

Рөстәм Миңнеханов искәрткәнчә, моннан тыш, тагын 86 берәмлек техника районнар өчен билгеләнгән, һәм алар да якын арада киләчәк.

Рөстәм Миңнеханов барысын да якынлашып килүче Яңа ел белән котлады. «Без елны яхшы күрсәткечләр – икътисадый һәм инвестицион күрсәткечләр белән тәмамлыйбыз. Киләсе ел бурычлары арасында – барлык илкүләм проектларда катнашу, инде башланган масштаблы проектларны гамәлгә ашыру», - диде ул.

«Бу елны лаеклы төгәлләүдә муниципаль берәмлекләр башлыкларының, авыл җирлекләре җитәкчеләренең өлеше зур, - диде Рөстәм Миңнеханов. - Иң мөһиме, пандемия шартларында без республиканың нормаль тормышын тәэмин итә алдык».

*Белешмә өчен:*

*Барлыгы 2021 елда 155 берәмлек коммуналь һәм махсус техника сатып алуга 1,1 млрд. сум бүлеп бирелгән.*
Рөстәм Миңнеханов Татарстан муниципаль берәмлекләре вәкилләренә 69 яңа коммуналь техника ачкычларын тапшырды